REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/569-15

24. decembar 2015. godine

B e o g r a d

ZAPISNIK

35. SEDNICE ODBORA ZA ZDRAVLjE I PORODICU

ODRŽANE 24. DECEMBRA 2015. GODINE

Sednica je počela u 14,00 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Predrag Mijatović, prof. dr Mileta Poskurica, dr Aleksandar Radojević, dr Ljubica Mrdaković Todorović, dr Vesna Rakonjac, dr sci. med. Darko Laketić, dr Milan Latković, Milena Ćorilić i Ljiljana Kosorić.

Sednici nisu prisustvovali članovi Odbora: dr Branislav Blažić, prim. dr Ninoslav Girić, prof. dr Milan Knežević, dr Radoslav Jović, Anamarija Viček, prof. dr Dušan Milisavljević i Srđan Kružević kao ni njihovi zamenici.

Sednici Odbora prisustvovala je i narodni poslanik Ljiljana Beronja

Sednici je prisustvovao iz Ministarstva zdravlja državni sekretar prof. dr Berislav Vekić.

Na predlog predsednice Odbora, većinom glasova, usvojen je sledeći:

D n e v n i r e d

1. Informacija o radu Ministarstva zdravlja za period januar-mart 2015. godine;
2. Informacija o radu Ministarstva zdravlja za period april-jun 2015. godine;
3. Informacija o radu Ministarstva zdravlja za period jul-septembar 2015. godine;
4. Razno.

Pre prelaska na rad po utvrđenom dnevnom redu usvojeni su jednoglasno zapisnici 33. i 34. sednice Odbora.

Prva tačka dnevnog reda – Informacija o radu Ministarstva zdravlja za period januar-mart 2015. godine, Informacija o radu Ministarstva zdravlja za period april-jun 2015. godine i Informacija o radu Ministarstva zdravlja za period jul-septembar 2015. godine

Predsednik Odbora Odbora prof. dr Slavica Đukić Dejanović je podsetila prisutne da prema članu 229. Poslovnika NS ministar informiše nadležni Odbor o radu ministarstva jednom u tri meseca. Na sednici odbora, pitanja ministru o podnetoj informaciji mogu da postavljaju članovi nadležnog odbora i ovlašćeni predstavnik poslaničke grupe koja nema člana u tom odboru. O zaključcima odbora povodom podnete informacije, odbor podnosi izveštaj Narodnoj skupštini. Na ovaj način Odbor ostvaruje svoju kontrolnu ulogu nad radom izvršne vlasti.

Obavestila je prisutne da je Ministarstvo zdravlja redovno, nakon isteka svakog tromesečja, dostavljalo Odboru informaciju o radu u 2015. godini, koja je članovima odbora odmah nakon prijema prosleđivana elektronskim putem.

Zatim je predsednica Odbora prof. dr Slavica Đukić Dejanović predložila, na osnovu člana 76. Poslovnika Narodne skupštine, da se o prve tri tačke dnevnog reda vodi zajednički načelni pretres što su prisutni članovi Odbora jednoglasno prihvatili.

Prof. dr Berislav Vekić je istakao najvažnije zakonodavne aktivnosti za prvi kvartal 2015. godine, akte koje je usvojila Vlada, a radi se o izmenama i dopunama Odluke o najvišim cenama lekova za upotrebu u humanoj medicini koji se izdaju na recept, zatim o zaključku Vlade o obezbeđivanju sredstava za overu zdravstvenih isprava za 12.570 zaposlenih radnika u privrednim društvima; zaključak Vlade koji se odnosi na prinudnu naplatu, odnosno izuzimanje prilikom prinudne naplate sredstava koja su određena za zdravstvenu zaštitu, o zaključcima Vlade za sredstva za overu zdravstvenih isprava preduzeća iz Kraljeva, o obezbeđivanju sredstava za lečenje lica obolelih od retkih bolesti u 2015. godini, takođe, za overu zdravstvenih isprava za osam zaposlenih radnika Srbijatransa DOO Niš i za sedam članova njihovih porodica, zatim Rešenje o davanju saglasnosti na Odluku o imenovanju i dopunama Statuta RFZO- a. U ovom periodu su usvojeni i određeni akti RFZO, i to, Pravilnik o izmenama i dopunama Pravilnika o medicinsko-teničkim pomagalima. Zatim niz redovnih aktivnosti koje je sprovelo Ministarstvo zdravlja u prva tri meseca kao što su različite međunarodne aktivnosti, pogotovo IPA projekat o unapređenju položaja korisnika rezidencijalnih ustanova za osobe sa intelektuanim i mentalnim poteškoćama, kroz stvaranje uslova za njihovo uključivanje u društvo, u okviru kojeg su održana 4 seminara, odnosno treninga, kroz koje je edukovano 73 trenera, kao i rad na Projektu za integrisani informacioni zdravstveni sistem.

Od aprila 2015. godine, akti koje je usvojila Vlada su: Odluka o osnivanju Zavoda za javno zdravlje u Novom Pazaru, zaključak Vlade kojim je data saglasnost da se izvrši uplata 190,7 miliona dinara RFZO-u po osnovu doprinosa za obavezno zdravstveno osiguranje, koji je obračunat na minimalnu zaradu za overu zdravstvenih isprava za 23.492 zaposlenih radnika u privrednim društvima; zatim zaključak Vlade kojim se prihvata Izveštaj o radu Upravnog odbora i o izvršenom nadzoru nad radom Nadzornog odbora RFZO; rešenje Vlade o saglasnosti za raspodelu viška prihoda nad rashodima ostvarenih u Agenciji za lekove i medicinska sredstva Srbije u 2014. godini; Rešenje Vlade za Finansijski plan Agencije za lekove i medicinska sredstva za 2015. godinu, Rešenje Vlade za program rada Agencije za lekove i medicinska sredstva koji je i doneo Plan za 2015. godinu. Aktivnosti Ministarstva zdravlja su i akti koje je doneo ministar, kao što je Pravilnik o utvrđivanju spiska psihoaktivnih i kontrolisanih supstanci, Pravilnik o izmenama i dopunama Pravilnika o uslovima, kriterijumima, načinu i postupcima za stavljanje leka na listu lekova, Pravilnik o izmenama i dopunama Pravilnika o dokumentaciji i načinu uvoza leka koji nemaju dozvoklu, kao i niz zakona i pravilnika koji su ušli u proceduru. Slede i druge redovne aktivnosti Ministrstva zdravlja, kada je 863 zdravstvena radnika položilo stručne ispite kao i IPA projekti su i u ovom periodu sprovođeni. Takođe, Ministarstvo zdravlja je učestvovalo na niz međunarodnih sastanaka i susreta. Za ovaj period treba posebno istaći inspekcijski rad, posebno sanitarne inspekcije. Na teritoriji Republike Srbje obavljeno je 10.852 pregleda i doneto je 2.658 rešenja sa merama koje treba preduzeti u cilju otklanjanja uočenih nedostataka. Zdravstvena inspekcija je u zdravstvenim ustanovama u državnoj svojini izvršila 589 redovna nadzora, 755 nadzora po prijavi, broj kontrolnih nadzora je bio 111, a u privatnim zdravstvenim ustanovama redovni nadzor je izvršen u 206 slučaja, nadzora po prijavi je bilo 161 a kontrolnih nadzora 35. U okviru inspekcije lekova i medicinskih sredstava sprovedeno je 255 nadzora. Izvršena je i kontrola ispravnosti procedure u poslovima sprovođenja postupka javnih nabavki koje se sprovode u zdravstvenim ustanovama. U okviru Uprave za biomedicinu formirana je Radna grupa za izradu Nacrta zakona o izmenama i dopunama Zakona o transuziološkoj delatnosti, Radne grupe za izradu Zakona o lečenju u postupcima biomedicinske potpomognute oplodnje, zatim izrada IPA projekata u cilju unapređenja usluga zdravstevnog sistema, Radna grupa za izradu Uredbe o metodologiji za određivanje troškova obrade krvi i komponenata krvi, početak Projekta PLA , završetak Projekta TBC i HIV-a, koji je završen preko GLOBAL fonda. U ovom periodu radilo se i na Projektu rekonstrukcije KC Srbija, vrednost ugovora sa EIBOM je 150 miliona eur, trenutno je Ministrastvo zdravlja u fazi raspisivanja tendera, završena je kompletna dokumentacija i očekuje se građenje dve kule Kliničkog centra Srbije u maju mesecu naredne godine. Naveo je da je završen glavni projekat protivpožarne zaštite KC Vojvodine, a vrednost projekta je 35 miliona evra; KC Niš je u fazi izgradnje, dok kod KC Kragujevac pojavljuje se problem nerešavanja raskida ugovora sa projektantom.

U trećem kvartalu zastupljene su normativne aktivnosti, zaključak Vlade da se prihvata izveštaj Agencije za lekove i medicinska sredstva za 2014. godinu, zaključak Vlade da se prihvata finansijski izveštaj Agencije za lekove i medicinska sredstva za 2014. godinu, zaključak Vlade iz avgusta o saglasnosti za izvršenje uplate od 168,7 miliona dinara RFZO-u po osnovu doprinosa za obavezno zdravstveno osiguranje obračunatog na minimalnu zaradu za overu zdravstvenih isprava za 14.416 zaposlenih u privrednim društvima, Rešenje o davanju saglasnosti na Pravilnik o listi lekova i nekoliko propisa koji su u izradi kao i niz svakodnevnih aktivnosti, dva IPA projekta od koga je Projekat EUIHIS završen i tu se radi o implementaciji softverskog sistema u 29 bolnica koji je finansirala EU sa 29 miliona evra. U ovom periodu urađeno je u okviru inspekcijskih aktivnosti 10.417 pregleda, doneto je 2.017 rešenja sa merama koje treba preduzeti u cilju otklanjanja uočenih nedostataka, bio je veliki broj aktivnosti na aerodromu i drumskom i železničkom saobraćaju u vezi sa kontrolom unosa tropskih bolesti na teritoriju Republike Srbije; zdravstvena inspekcija obavila je u zdravstvenim ustanovama u državnoj svojini 343 redovna nadzora, 626 po prijavi i 145 kontrolnih nadzora, a u privatnim zdravstvenim ustanovama 38 redovna nadzorna, 112 po prijavi i 47 kontrolnih nadzora. Urađeno je 324 predmeta koja su vezana za inspekciju na lekove, a na zahtev stranaka obavljeno je 138 nadzora. Poslovi ovog perioda koji su bili vezani za aktivnosti Uprave za biomedicinu su koordinisanje rada Radne grupe za izradu Zakona o transfuziji krvi, Radne grupe za izradu Zakona o lečenju u postupcima biomedicinske potpomognute oplodnje,koji je dobio odobrenje Evropske komisije; koordinisanje rada Radne grupe za izradu Uredbe o metodologiji za određivanje troškova obrade krvi i komponenata krvi, izrada IPA projekata preko SOHO sektora iz oblasti transfuzije, transplatacije organa i transplatacije ćelije tkiva, realizacija projekta PLAC, organizovanje sastanaka sa različitim udruženjima i organizacijama. Počinje i projekat iz nadležnosti Ministarstva zdravlja, to je tzv Projekat razvoja zdravstva Srbije, koji se sastoji iz 4 komponente, sa nekoliko podkomponenti, a to su unapređenje finansiranja u sistemu zdravstvene zaštite, efikasna nabavka lekova i medicinskih sredstava, zatim unapređenja kvaliteta zdravstvene zaštite- to je komponenta koja je uveliko pokrenuta a radi se o nabavci linearnih akceleratora. U pogledu Kliničkog centra Srbije, završena je faza pregleda finalnih dokumenata glavnog projekta, dobijena su zelena svetla od svih relevantnih činilaca koji to treba da odobre, Klinički centar Novi Sad je u ovom trenutku spreman za dobijanje građevinske dozvole, planirani rok završetka radova za Klinički centar Niš je kraj 2016. godine, a za Klinički centar Kragujevac je urađena radna verzija glavnog projekta od strane projektanta. Ministarstvo zdravlja je planiralo za prvi kvartal sledeće godine da podnese u skupštinsku proceduru četiri zakona i to: Zakon o transfuziji, Zakon o vantelesnoj oplodnji, Zakon o zaraznim bolestima i Zakon o javnom zdravlju. Za drugi kvartal sledeće godine priprema se Zakon o psihoaktivnim supstancama i Zakon o medicinskim sredstvima, a do 1. juna treba da se završi Zakon o zdravstvenom osiguranju i zdravstvenoj zaštiti, a intezivno se radi i na podzakonskim aktima na doneti Zakon o medicinskoj dokumentaciji i evidencijama.

Nakon što je razmotrio Informaciju o radu Ministarstva zdravlja za period januar-mart 2015. godine, Informaciju o radu Ministarstva zdravlja za period april-jun 2015. godine i Informaciju o radu Ministarstva zdravlja za period jul-septembar 2015. godine, Odbor je saglasno članu 229. Poslovnika Narodne skupštine jednoglasno odlučio da ih prihvati, o čemu je podneo izveštaj Narodnoj skupštini.

Druga tačka dnevnog reda – **Razno**

Predsednik Odbora prof. dr Slavica Đukić Dejanović obavestila je prisutne da je zajedno sa zamenikom predsednika Odbora mr. dr Ljubicom Mrdaković Todorović, i dr sci. med. Darkom Laketićem, prema zaključku Odbora sa prethodne sednice na kojoj su razmatrane predstavke građana i organizacija, primila 11. decembra, dr Dragana Arsića iz Kraljeva, koji je ukazao da jedna interesna grupa u Lekarskoj komori Srbijre već godinama uzurpira ovu komoru, bogati se na štetu svih lekara, kao i da se budžet ove komore koji kako navodi, iznosi pet miliona evra, troši na nezakonit način i uz neprimereno visoke dnevnice funkcionera.

Povodom predstavke dr Arsića, predsednica je ukazala na odredbe zakona koji uređuje ovu materiju i predložila je zaključak koji je Odbor usvojio:

Saglasno članu 49. Zakona o komorama zdravstvenih radnika Odbor predlaže Ministarstvu zdravlja da izvrši nadzor nad zakonitošću rada i akata LKS.

Saglasno članu 50. Zakona o komorama zdravstvenih radnika Odbor predlaže da Ministarstvo finansija izvrši nadzor nad zakonitim i namenskim korišćenjem sredstava ove komore, kao i postupanjem komore u pogledu pridržavanja propisa o finansijskom i računovodstvenom poslovanju.

Takođe je predsednik Odbora prof. dr Slavica Đukić Dejanović obavestila prisutne da su istog dana primljeni i predstavnici Udruženja "Pacijenti protiv psorijaze 3P" koji su predočili probleme sa kojima se oboleli od psorijaze suočavaju u svakodnevnom životu, te traže ravnopravni tretman kao i pacijenti oboleli od drugih sistemskih bolesti za koje RFZO plaća lečenje.

Na sastanku su istakli da je savremena biološka terapija dostupna pacijentima u svim zemljama u našem okruženju kao i u zemljama EU, i da bi se adekvatnom i pravovremenom terapijom sprečile komplikacije psorijaze koje više koštaju RFZO i društvo u celini nego što bi koštala odgovarajuća i na vreme uvedena terapija za ovu bolest. Predstavnici ovog udruženja ističu da su 2011. godine prihvatili da budu deo kliničke studije radi primene najsavremenije biološke terapije u lečenju ove bolesti, te da su se na svom ličnom primeru uverili u efikasnost i delotvornost ove terapije.

Povodom predstavke Udruženja "Pacijenti protiv psorijaze 3P", predsednica Odbora je predložila zaključak koji glasi:

S obzirom da je u pitanju sistemska bolest i da neadekvatno lečenje ovih pacijenata ostavlja dalekosežne štetne posledice na njihovo zdravlje, život i radni angažman, Odbor predlaže RFZO-u, da uz mišljenje nadležne stručne komisije, obolelima od psorijaze odobri lečenje savremenom biološkom terapijom koju treba obezbediti prevashodno za decu i pacijente koji su rezistentni na postojeće metode lečenja, kako bi se adekvatnom i pravovremenom terapijom sprečile komplikacije psorijaze i troškovi društva u celini.

Ministarstvo zdravlja obavestiti o zahtevima pacijenata obolelih od psorijaze, i upoznati ih sa stavom Odbora da RFZO treba da štiti prava osiguranika uz uvažavanje stručnih kriterijuma pri rešavanju ovakvih pitanja, kao i da treba da razmotri najefikasnije načine i aktivnosti u cilju informisanja građana o ovom oboljenju.

Predsednik Odbora prof. dr Slavica Đukić Dejanović je konstatovala da je Odbor jednoglasno usvojio predloženi zaključak.

Odbor je razmotrio i predstavku Slobodana Sretenovića iz Gornjeg Milanovca u kojoj iznosi da mu je nakon preležanog akutnog infarkta miokarda propisano da pije lek BRILIQUE 90 (Brilik). Imenovani navodi da je cena ovog leka različita, tako što u apotekama po Srbiji iznosi 4.520 dinara, u pojedinim apotekama u Beogradu je cena niža, dok je u vojnim apotekama, za vojne osiguranike sa konzilijarnim mišljenjem, ovaj lek besplatan. Poziva se na Ustav Republike Srbije koji svim građanima garantuje jednaka prava.

Odbor je zaključio da predstavku prosledi Ministarstvu zdravlja- Sektoru za lekove i medicinska sredstva, psihoaktivne kontrolisane supstance i prekursore, na nadležnost, s obzirom da se u ovom sektoru obavljaju poslovi koji pored ostalog obuhvataju i unapređivanje i analizu ostvarivanja prava na lekove u sistemu obaveznog zdravstvenog osiguranja, uticaj cena lekova na dostupnost lekova koji se finansiraju iz sredstava obaveznog zdravstvenog osiguranja kao i pripremu predloga cene leka koje utvrđuje Vlada, i Ministarstvu trgovine, turizma i telekomunikazija, koje obavlja inspekcijski nadzor u oblasti trgovine.

Predsednik Odbora prof. dr Slavica Đukić Dejanović obavestila je Odbor da im se obratila i Violeta Jovanović izvršna direktorka Nacionalne alijanse za lokalni ekonomski razvoj (NALED), u cilju uključivanja Odbora u javno privatni dijalog koji NALED sprovodi zajedno sa Privrednom komorom Srbije, radi rešavanja nagomilanih problema u zdravstvu. Direktorka navodi da su njihova istraživanja o funkcionisanju i finansiranju zdravstva na lokalnom nivou ukazala na neodgovarajući regulatorni okvir, što nalaže potrebu izmene sistemskih zakona i podzakonskih akata iz oblasti zdrasvstva, kao i zakona koji regulišu funkcionisanje lokalne samouprave. Nalazi ovog istraživanja su predstavljeni na nacionalnoj konferenciji u novembru, a njihova je inicijativa da dijalog prošire kroz kapacitete skupštine. Zato predlažu da se u februaru 2016. god organizuje otvorena proširena sednica odbora gde bi bili pozvali predstavnici lokalnih samouprava, direktori zdravstevnih ustanova i privrede, radi konstruktivne rasprave o rešenjima koje zagovaraju. Pre toga predlažu operativni sastanak sa predstavnicima Odbora radi razgovora o detaljima i mogućem terminu održavanja sednice odbora.

Zaključeno je da predsednica Odbora prof. dr Slavica Đukić Dejanović, zamenica dr Ljubica Mrdaković Todorović i dr sci Darko Laketić, održe sastanak sa podnosiocem predstavke - direktorkom ove organizacije o čemu će izvestiti Odbor.

Sednica je završena u 14.55 časova.

SEKRETAR PREDSEDNIK

Božana Vojinović Prof. dr Slavica Đukić Dejanović